O B R A Z L O Ž E NJ E

I. USTAVNI OSNOV ZA DONOŠENJE ZAKONA

Ustavni osnov za donošenje ovog zakona sadržan je u odredbi člana 99. stav 1. tačka 4. Ustava Republike Srbije, kojom je propisano da Narodna skupština potvrđuje međunarodne ugovore kad je zakonom predviđena obaveza njihovog potvrđivanja.

II. RAZLOZI ZA POTVRĐIVANJE SPORAZUMA

Razlozi za donošenje Zakona o potvrđivanju Sporazuma između Vlade Republike Srbije i Vlade Ruske Federacije o odobrenju državnog izvoznog kredita Vladi Republike Srbije (u daljem tekstu: Sporazum), sadržani su u odredbi člana 5. stav 2. Zakona o javnom dugu („Službeni glasnik RS”, br. 61/05, 107/09, 78/11 i 95/18), prema kojoj Narodna skupština odlučuje o zaduživanju Republike Srbije i odredbi člana 14. stav 1. Zakona o zaključivanju i izvršavanju međunarodnih ugovora („Službeni glasnik RS”, broj 32/13), prema kojoj Narodna skupština, između ostalog, potvrđuje ugovore kojima se stvaraju finansijske obaveze za Republiku Srbiju.

Zakonom o budžetu Republike Srbije za 2019. godinu („Službeni glasnik Republike Srbije”, br. 95/18 i 72/19), planirano je zaduživanje Republike Srbije kod Vlade Ruske Federacije do iznosa od 610.000.000 evra za realizaciju projekata železničke infrastrukture (u daljem tekstu: Projekat).

Ugovor o projektovanju i izgradnji železničke infrastrukture i Jedinstvenog Dispečerskog centra za upravljanje saobraćajem vozova u Republici Srbiji (u daljem tekstu: Ugovor), zaključen je u januaru 2019. godine između Akcionarskog društva za upravljanje javnom železničkom infrastrukturom „Infrastruktura železnice Srbije”, Beograd i Društva sa ograničenom odgovornošću „RZD International”, Moskva (u daljem tekstu: srpska i ruska ovlašćena organizacija).

Navedenim ugovorom je dogovoreno da se u okviru Projekta, kao pojedinačni projekti, realizuju:

- Izgradnja jedinstvenog dispečerskog centra za upravljanje saobraćajem vozova u Republici Srbiji (izrada projekta i izvođenje radova);

- Izgradnja elektrotehničke infrastrukture na deonici pruge Stara Pazova - Novi Sad (izvođenje radova); i

- Izrada Idejnog projekta sa pripadajućim studijama za deonicu pruge Valjevo - Vrbnica - državna granica sa Crnom Gorom.

Ukupna vrednost Projekta, prema zaključenom ugovoru je 230 miliona evra, dok će za svaki od tri navedena pojedinačna projekta ugovorne strane zaključivati posebne anekse Ugovora, kojima će utvrditi cenu i rokove za završetak svakog od njih.

Ruska Federacija je pružila značajnu finansijsku podršku našoj zemlji za realizaciju projekata iz oblasti železničke infrastrukture, po međuvladinom Sporazumu o odobrenju državnog izvoznog kredita Vladi Republike Srbije od 11. januara 2013. godine, u iznosu od 800 miliona američkih dolara, iz čijih se sredstava finansiraju izgradnja drugog koloseka pruge Beograd-Pančevo, rekonstrukcija deonica pruge na Koridoru 10, izgradnja objekta vijadukta i tunela Čortanovci, kao i rekonstrukcija, modernizacija i izgradnja dvokolosečne

pruge na deonici Stara Pazova–Novi Sad, modernizacija deonica na pruzi Beograd-Bar i nabavka dizel-motornih vozova ruske proizvodnje, koje realizuje ruski izvođač „RZD International”. Do sada je iz ovog kredita povučeno oko 70% sredstava i on će do kraja 2021. godine biti iskorišćen u celosti.

Za nastavak dogovorene saradnje između srpskih i ruskih železnica u cilju daljeg unapređenja železničke infrastrukture, planirano je da se deo potrebnih sredstava obezbedi iz novog državnog izvoznog kredita kojim Vlada Ruske Federacije finansijski podstiče izvoz roba i usluga domaćeg porekla.

Nakon pregovora na međudržavnom nivou, održanih 9. oktobra 2019. godine u Moskvi, Vlada Republike Srbije je Zaključkom 05 Broj: 48-10308/2019-1, od 17. oktobra 2019. godine, prihvatila Izveštaj sa pregovora za zaključenje Sporazuma, usvojila Nacrt sporazuma između Vlade Republike Srbije i Vlade Ruske Federacije o odobrenju državnog izvoznog kredita Vladi Republike Srbije i ovlastila Sinišu Malog, ministra finansija, da u ime Vlade, kao zastupnika Republike Srbije, potpiše pomenuti sporazum.

Nakon što je i Vlada Ruske Federacije usvojila usaglašeni Nacrt sporazuma, 18. oktobra 2019. godine, prilikom sravnjivanja tekstova originala na srpskom i ruskom jeziku primećeno je da postoje izmene u odnosu na usvojen tekst Sporazuma od strane Vlade Republike Srbije, kao rezultat izvršene pravno-tehničke redakcije na ruskoj strani. Kako izmene postojećih formulacija nisu bile principijelnog karaktera već tehničke prirode, one su prihvaćene tako da je relevantan tekst Sporazuma sadržan u Nacrtu ovog zakona.

Sporazum je potpisan 19. oktobra 2019. godine u Beogradu, prilikom zvanične posete ruskog premijera Dmitrija Medvedeva našoj zemlji, čime je Republici Srbiji odobren državni izvozni kredit u iznosu do 172,5 miliona evra za finansiranje projekata predviđenih Ugovorom.

Izvozni kredit je odobren pod sledećim finansijskim uslovima:

- 75% vrednosti Projekta (172.500.000 evra) finansiraće se iz kreditnih sredstava, dok će srpska strana obezbediti pokriće troškova do iznosa od 57.500.000 evra (25% vrednosti Projekta) iz budžeta Republike Srbije za naredne fiskalne godine, sukcesivno i prema dinamici utvrđenoj posebnim aneksima Ugovora koje će zaključivati srpska i ruska ovlašćena organizacija;

- period raspoloživosti kredita je u periodu od 2020-2025. godine;

- iznos kredita iskorišćen tokom svake kalendarske godine konsoliduje se prema stanju na dan 31. decembar odgovarajuće kalendarske godine i biće izmiren u periodu od pet (5) godina u dvadeset (20) jednakih rata 30. marta, 30. juna, 30. septembra i 30. decembra svake godine, pri čemu će prvo plaćanje za izmirenje svakog konsolidovanog iznosa kredita biti izvršeno po isteku perioda počeka od pet (5) godina nakon svake konsolidacije. Tako da će prvi konsolidovani iznos kredita, iskorišćen u 2020. godini, početi da se otplaćuje 30. marta 2026. godine, a za poslednji konsolidovani iznos, iskorišćen tokom 2025. godine, prva rata otplate glavnice dospeva 30. marta 2031. godine, a poslednja 30. decembra 2035. godine;

- šest meseci pre svake kalendarske godine, tokom perioda raspoloživosti, srpsko i rusko ministarstvo finansija usaglašavaće iznos kredita za koji se očekuje da će biti povučen u toku predstojeće kalendarske godine, a u slučaju potrebe planirani iznos će moći da se koriguje sve do 1. septembra tekuće godine, čime se umanjuje rizik da veliki deo opredeljenih sredstava na godišnjem nivou ostane neiskorišćen. Na deo od usaglašenog iznosa kredita koji ostane neiskorišćen u protekloj kalendarskoj godini, obračunavaće se provizija po stopi od 1% godišnje, koju će srpska strana platiti tokom prvog

kvartala svake nove kalendarske godine. Iznos kredita koji će moći da se povuče u 2020. godini limitiran je na 14,25 miliona evra.

- kamata će se obračunavati od datuma korišćenja kredita i plaćati kvartalno, primenom fiksne kamatne stope od 2% godišnje, dok će zatezna kamatna stopa biti 1% iznad redovne kamatne stope, što iznosi ukupno 3% godišnje.

Navedeni uslovi i drugi bitni elementi korišćenja odobrenih kreditnih sredstava, dogovoreni između strana, inkorporirani su u tekst Sporazuma na sledeći način:

Odredbama člana 1. Sporazuma određuje se predmet sporazuma i svrha za koju se Republici Srbiji odobrava državni izvozni kredit u iznosu 172.500.000 evra, kao i procentualni iznos avansa (25%) koji uplaćuje srpska strana i udeo roba i usluga ruskog porekla (75%) u ukupnoj vrednosti Projekta, koji može biti i niži iz razloga tehnološke bezbednosti i ekonomske svrsishodnosti.

Odredbama člana 2. Sporazuma uređeni su način korišćenja odobrenih kreditnih sredstava, period raspoloživosti kredita, način evidentiranja iskorišćenih sredstava prilikom isporuka proizvoda i pružanja usluga/obavljanja radova, kao i plaćanje provizije na nepovučena sredstva.

Odredbama člana 3. Sporazuma uređen je način konsolidacije iskorišćenih sredstava i otplate konsolidovanog iznosa kredita, i predviđeno je da se otplata vrši kvartalno, 30. marta, 30. juna, 30. septembra i 30. decembra, pri čemu će prvo plaćanje za izmirenje svakog konsolidovanog iznosa kredita biti izvršeno posle 5 godina posle svake konsolidacije.

Odredbama člana 4. Sporazuma određena je visina redovne kamatne stope u fiksnom iznosu od 2% godišnje i uređen način obračuna i plaćanja kamate.

Odredbama člana 5. Sporazuma određena je visina zatezne kamatne stope koja se primenjuje u slučaju kašnjenja u izmirivanju obaveza, u fiksnom iznosu od 3% godišnje. U slučajevima neizvršenja obaveza u predviđenom roku, ruska strana može da obustavi korišćenje kredita i iskoristi pravo da proglasi kompletan preostali neizmireni dug dospelim.

Odredbama člana 6. Sporazuma uređen je način izmirenja svih iznosa koje je srpska strana dužna da isplati po ovom sporazumu. Predviđena je mogućnost plaćanja obaveza po kreditu u evrima i (ili) ruskim rubljama, po izboru srpske strane, prema kursu evra prema ruskoj rublji koji odredi Centralna banka Ruske Federacije dva kalendarska dana pre datuma plaćanja.

Odredbama člana 7. Sporazuma uređuje se način određivanja ovlašćenih banaka strana koje će vršiti obračun i voditi evidenciju po odobrenom kreditu, o čemu će u roku od 60 dana od potpisivanja Sporazuma zaključiti odgovarajući međubankarski sporazum.

Odredbama člana 8. Sporazuma uređuje se način prihvatanja Ugovora (aneksa Ugovora), zaključenih između srpske i ruske ovlašćene organizacije, za finansiranje iz sredstava kredita.

U članu 9. Sporazuma navode se resorna ministarstva kao ovlašćeni organi strana kojima se poverava realizacija ovog sporazuma. Sa srpske strane -Ministarstvo finansija i Ministarstvo građevinarstva, saobraćaja i infrastrukture, a sa ruske strane – Ministarstvo finansija i Ministarstvo ekonomskog razvoja.

Prema odredbi člana 10, srpska strana ima pravo da bez dodatnih troškova prevremeno otplati bilo koji iznos kredita, pod uslovom da o tome obavesti rusko Ministarstvo finansija 90 kalendarskih dana pre željenog datuma prevremene otplate.

Odredbama člana 11. Sporazuma uređen je način rešavanja spornih pitanja u vezi sa primenom i tumačenjem sporazuma putem konsultacija i pregovora između strana. Eventualna sporna pitanja između srpske i ruske ovlašćene organizacije u vezi sa ispunjenjem ugovornih obaveza u okviru realizacije ovog sporazuma, rešavaće neposredno ugovorne strane prema predviđenim uslovima i proceduri u Ugovoru (aneksima Ugovora) koji budu prihvaćeni za finansiranje u okviru ovog sporazuma.

Članom 12. Sporazuma predviđeno je da on može biti izmenjen i dopunjen na osnovu međusobne saglasnosti strana, zaključivanjem posebnih protokola;

U članu 13. Sporazuma navedeni su prilozi koji čine sastavni deo Sporazuma, dok se članom 14. uređuje stupanje na snagu predmetnog sporazuma.

III. OBJAŠNJENJE OSNOVNIH PRAVNIH INSTITUTA I POJEDINAČNIH REŠENJA

Odredbom člana 1. ovog zakona predviđa se potvrđivanje Sporazuma, potpisanog u Beogradu, 19. oktobra 2019. godine, u originalu na srpskom i ruskom jeziku.

Odredba člana 2. ovog zakona sadrži tekst Sporazuma, u originalu na srpskom jeziku.

Odredbom člana 3. uređuje se stupanje na snagu ovog zakona.

IV. PROCENA IZNOSA FINANSIJSKIH SREDSTAVA POTREBNIH ZA SPROVOĐENJE ZAKONA

Za sprovođenje ovog zakona obezbeđivaće se sredstva u budžetu Republike Srbije.